**NÁRODNÁ RADA SLOVENSKEJ REPUBLIKY**

VII. volebné obdobie

Návrh

**ÚSTAVNÝ zákon**

z ... 2019,

**ktorým sa mení a dopĺňa ústavný zákon č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie**

Národná rada Slovenskej republiky sa uzniesla na tomto ústavnom zákone:

**Čl. I**

Ústavný zákon č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie sa mení a dopĺňa takto:

1. V čl. 1 ods. 1 a v čl. 2 ods. 1 a 4 sa vypúšťajú slová „Európskych spoločenstiev a“.
2. V čl. 1 ods. 1 a v čl. 2 ods. 6 sa vypúšťajú slová „Európskych spoločenstvách a“.
3. V čl. 1 ods. 2 sa slová „v dostatočnom časovom predstihu“ nahrádzajú slovami „najneskôr päť pracovných dní pred rokovaním zástupcov vlád členských štátov Európskej únie“.
4. Čl. 1 sa dopĺňa odsekom 3, ktorý znie:

„(3) Ak vláda alebo poverený člen vlády nepredloží Národnej rade Slovenskej republiky návrh stanoviska Slovenskej republiky v lehote podľa odseku 2, člen vlády je povinný vyjadriť negatívne stanovisko Slovenskej republiky na rokovaní zástupcov vlád členských štátov Európskej únie k návrhom aktov podľa odseku 1.“.

1. V čl. 2 ods. 4 druhá veta znie: „Ak sa ani deň pred rokovaním zástupcov vlád členských štátov Európskej únie Národná rada Slovenskej republiky nevyjadrí k návrhu stanoviska Slovenskej republiky alebo ak Národná rada Slovenskej republiky neschváli návrh stanoviska Slovenskej republiky a zároveň neschváli v danej veci iné stanovisko, člen vlády je viazaný návrhom stanoviska Slovenskej republiky.“.
2. V čl. 2 ods. 5 prvej vete sa za slová „stanoviska Slovenskej republiky“ vkladajú slová „okrem stanoviska podľa čl. 1 ods. 3“.

**Čl. II**

Tento ústavný zákon nadobúda účinnosť 1. augusta 2019.